***Авторы:*** Омарова Шарида Хафизовна,

педагог-зерттеуші, қазақ тілі мен әдебиеті мұғалімі

 СҚО Қызылжар ауданы «Парасат» мектеп-лицейі

**Эссе**

**Мұғалім – мәртебелі мамандық**

Әлемдегі барлық мамандық иелері ең алдымен мектеп табалдырығын аттаған күннен бастап мұғалімнен білім алатындығы бәрімізге аян.

Мұғалім - бүкіл әлемдегі мәртебелі мамандық иесі.

Осыдан ұзақ жылдар бұрын мұғалім мамандығын таңдағаныма еш өкінбеймін. Басқа мамандық иесі ретінде өзімді елестете де алмаймын. Мұғалім мамандығын таңдауыма отбасындағы тәрбие әсер етті деп толығымен айта аламын. Себебі менің ата-анам еліне еңбегі сіңген, есімдерін алтын әріппен атауға болатын елінің елеулі, халқының қалаулары жандары.

Әкем Хафиз Халелұлы қатардағы мұғалімдіктен еңбек жолын ауыл мектебінен бастап, кейіннен қала мектебінде оқу ісінің меңгерушісі, ұзақ жылдар бойы мектеп директоры болған жан еді. Өмірінің соңғы жылдарында бос уақытында айналысатын сүйікті ісі журналистика саласында да қызмет етіп үлгерді. Әкем дүниеден өтіп кеткенімен, әкемнің ізін шәкірттері жалғастырды. «Шәкіртсіз ұстаз тұл» дегендей, әкемнің алдынан білім алып шыққан шәкірттерінің әрқайсысы өмірге кірпіш болып қаланып, бүгінгі таңда түрлі салада еңбек етіп, еліне қызмет көрсетуде.

Анам Қарағанды мемлекеттік университетінің математика факультетін үздік аяқтап, қырық жыл бір салада еңбек етті. Ата-анамның еңбектері ел алдында еленіп, екеуі де «ҚР оқу ісінің Үздігі» медальдарымен марапатталған.

Бүгінгі таңда өзім де салиқалы жасқа келіп, мұғалім мамандығының қызығы мен қиыншылығын отыз жылдан астам уақыт арқалап жүрсем де, әлі күнге дейін ата-анамның адал еңбектерін көз алдымнан өткізіп, қыздарыма да үлгі етіп айтып отырамын.

Жиырма бірінші ғасырда мұғалімнің беделі қоғам беделіне айналып отыр. Заманның өзгеруіне байланысты білім беруге қойылатын талаптар толығымен жаңғыртылып, білімнің қоғамды жетілдіруге қосар үлесі артты. Ұршықтың сабындай иіріліп, тез қимылдап жатқан өмірде мұғалім де заман ағымына ілесіп қызмет атқаруы қажет. Кәсіби білімін үнемі шыңдап отырған мұғалім ғана көздеген мақсатына жете алады.

Соңғы жылдары нормативтік құжаттар түбегейлі өзгертіліп, мұғалім мәртебесін көтеруге әсер ететін заңдар қабылданды. Мұғалімнің квалификациялық санатын әр деңгейде көтеруіне жағдай жасалғандығын ұстаздар қауымы қуана қарсы алған болатын. Квалификациялық санаты өсуімен қатар, мұғалімнің тұрмыстық жағдайының да жоғарылай түсетіні сөзсіз.

Елбасының әр жылдардағы Қазақстан халқына Жолдауларында білім беру саласына қатысты айтылған ойлары жүзеге асырылып жатқанын ерекше ықыласпен атап өткім келеді.

Сондай міндеттемелердің бірден бірегейі – «Педагог мәртебесі» туралы Заңы. Бұл заңда мұғалімнің мәртебесін жоғарылатып, мұғалімді қорғауға бағытталған шаралар қарастырылған. Бүгінгі таңда қоғамда бірқатар жұмыстардың оң нәтиже беруі осы заңның нәтижесі деп санаймын. Соңғы жылдары жергілікті әкімшіліктің аракідік мұғалімдерге үстемдік етуі салдарынан мұғалімдік қызметке қатысты емес шараларды мұғалімдердің орындап жүргендері бәрімізге аян еді. Заңның қабылданғаны кеше ғана болса да осындай келеңсіз әрекеттердің кілт тоқтатылуы ұстаздар қауымын қунышқа бөлеп отыр. Әріптестерімнің көздерінен мамандықтарына деген сенім ұшқыны байқалып, жауапкершіліктері арта түскенін айтып жатқан сөздерінен байқап жүрмін. Осындай кездерде менің де жүрегімді қуаныш керней жөнелді. Себебі мұғалімнің беделі аз да болса қоғамның алдында арта түсіп, есімі ерекше аталатын болды.

Мен қызмет ететін «Парасат» мектеп-лицейінде «Педагог мәртебесі» заңының іске асырылып жатқанына қуаныштымын. «Әдеп» комиссиясы, «Келісу» комиссиясы құрылып, ұжым мұғалімдерінде туындай қалған мәселелер осы аталмыш комиссиялардың отырыстарында қаралатын болады.

Мұғалімдер нәтижелі еңбек етуге бет бұрды.

Қазіргі таңда мектебімізде «Үздік аттестат» иегерлерінің болуы, оқушыларымыздың «Елбасы медалі» атағына ие болуы, пәндік олимпиадалардан, ғылыми жобалардан республика, облыс көлемінде жүлделі орындарды иеленуі – мұғалімнің тынымсыз еңбегінің нәтижесі деп санаймын.

Мүның бәрін сөзбен айтып жеткізу мүмкін емес. Қуанышымыз ұзағынан болғай! Әлі де ұстаз мерейі өсіп, мәртебелі мамандықтың өз биігіне көтерілетініне сенімім мол.